työvoimakustannusindeksistä annetun Euroopan parlamentin ja neuvoston asetuksen (EY) N:o 450/2003 täytäntöönpanosta

I.JOHDANTO

Työvoimakustannusindeksillä mitataan työnantajien maksamien työvoimasta aiheutuvien työtuntikohtaisten kokonaiskustannusten neljännesvuosittaisia muutoksia, mikä mahdollistaa yhdestä tuotannontekijästä, työvoimasta, johtuvien kustannuspaineiden seuraamisen. Se on yksi Euroopan talouden pääindikaattoreista eli euroindikaattoreista, jotka antavat tietoa euroalueen talouden kehityksestä.

Työvoimakustannusindeksiä käyttää erityisesti Euroopan keskuspankkijärjestelmä, joka arvioi sen avulla työmarkkinoiden muutosten mahdollisesti aiheuttamaa inflaatiopainetta. Se on tärkeä myös työmarkkinaosapuolille palkkaneuvotteluissa ja Euroopan komissiolle itselleen työvoimakustannusten lyhyen aikavälin kehityksen seurannassa. Lisäksi työvoimakustannusindeksitietoja käytetään joidenkin monivuotisten kaupallisten sopimusten hintojen indeksointiin.

Eurostat julkaisee verkkosivustollaan neljännesvuositiedotteen työvoimakustannusindeksistä. Tiedote sisältää laajat tietokokonaisuudet jaoteltuina toimialojen ja työvoimakustannuserien (palkka- ja muut kustannukset) mukaan. Sivusto sisältää myös sekä neljännesvuosittaiset että vuosittaiset kasvuluvut.

Työvoimakustannusindeksistä 27. helmikuuta 2003 annetussa Euroopan parlamentin ja neuvoston asetuksessa (EY) N:o 450/2003 asetetaan yhteiset puitteet jäsenvaltioille vertailukelpoisten indeksien tuottamiseen ja toimittamiseen komissiolle.

Asetuksen (EY) N:o 450/2003 13 artiklassa komissio velvoitetaan antamaan Euroopan parlamentille ja neuvostolle kertomus joka toinen vuosi. Kertomuksen tarkoituksena on arvioida jäsenvaltioiden toimittamien tilastojen ja EU:n aggregaattien laatua sekä osoittaa alueita, joita voitaisiin parantaa.

Tämä on yhdeksäs työvoimakustannusindeksiä koskeva kertomus, jonka komissio on toimittanut Euroopan parlamentille ja neuvostolle. Kertomuksessa tarkastellaan komissiolle toimitettuja työvoimakustannusindeksitietoja viitevuosineljänneksiltä vuoden 2020 toisesta neljänneksestä (2020Q2) vuoden 2022 ensimmäiseen neljännekseen (2022Q1). Siinä tuodaan esiin havaintoja, joita Eurostat on tehnyt kerätessään ja validoidessaan työvoimakustannusindeksiä koskevia tietoja näiltä viitevuosineljänneksiltä, ja se perustuu tietoihin, jotka jäsenvaltiot ovat toimittaneet vuotuisissa laatuselvityksissään.

Tämä versio ei sisällä tietoja Yhdistyneen kuningaskunnan työvoimakustannusindeksistä, sillä Yhdistynyt kuningaskunta erosi EU:sta 1. helmikuuta 2020 ja lakkasi toimittamasta tietoja työvoimakustannusindeksistä vuoden 2020 ensimmäisestä neljänneksestä alkaen.

Asetuksen (EY) N:o 1216/2003 liitteessä I työvoimakustannusindeksin laatu määritellään seuraavilla kriteereillä: merkityksellisyys, tarkkuus, tietojen toimittamisen täsmällisyys, saatavuus ja selkeys, verrattavuus, johdonmukaisuus ja kokonaisuus. Koska saatavuutta ja selkeyttä pidettiin edellisessä työvoimakustannusindeksiä koskevassa kertomuksessa tyydyttävinä, tässä kertomuksessa käsitellään merkityksellisyyttä, kokonaisuutta, täsmällisyyttä, tarkkuutta, verrattavuutta ja johdonmukaisuutta.

Tässä kertomuksessa kerrotaan myös covid-19-kriisin tärkeimmistä vaikutuksista työvoimakustannusindeksiä koskevien tietojen keruuseen.

II.EDELLISEN KERTOMUKSEN JÄLKEINEN YLEINEN EDISTYMINEN

Lainsäädäntöön ei ole tehty muutoksia edellisen kertomuksen laatimisen jälkeen. Seuraavissa kohdissa käsitellään tarkemmin sitä, kuinka kertomuksen laatimista on parannettu.

2.1 Tiedonkeruun standardit

SDMX-standardin (Statistical Data and Metadata eXchange) tietorakenteiden uusin versio ja kansainvälisesti sovitut koodiluettelot (saatavilla verkossa erityisestä rekisteristä) toimivat edelleen jäsenvaltioiden datan vastaanottamisessa ja työvoimakustannusindeksin tuottamisessa mutta myös työvoimakustannusindeksitietojen siirtämisessä Euroopan keskuspankille.

Jäsenvaltiot ovat alkaneet käyttää pikaennakoiden ja lopullisten tietojen osalta vuoden 2021 kolmannesta neljänneksestä alkaen SDMX:n tietorakennemääritelmän päivitettyä versiota (2.3), joka sisältää viimeisimmät kansainvälisesti sovitut muutokset.

2.2 Tietojen validointi

Tietojen validoinnissa on käytetty järjestelmällisesti uutta työkalua, joka tarkistaa, vastaavatko käytetyt koodit ja tietorakenteet sovittuja tiedonsiirtostandardeja (SDMX). Tämä yksinkertaistaa tuotantoprosessia ja pienentää koodausvirheistä johtuvien virheiden riskiä. Kun toimitettu tiedosto ei vastaa voimassa olevia SDMX-standardeja, se hylätään automaattisesti. Jäsenvaltiot saavat hyväksyntä-/hylkäysilmoituksen sähköpostilla sekä validointiraportin verkkopalvelun kautta.

Edellisen kertomuksen jälkeen Eurostat on mukauttanut tuotantoprosessia käsitelläkseen kaikentyyppisiä – kompakteja tai geneerisiä – SDMX-formaatteja.